ബിനു പഠിച്ചതു നഴ്സിംഗ് പരിചരിച്ചത് മണ്ണിനേയും സസ്യങ്ങളേയും നിലന്പൂര്: മണ്ണില് പൊന്നുവിളയിച്ചു കൃഷിപാഠം ആസ്വദിക്കുകയാണ് ബിനു തോമസ്. പഠിച്ചത് നഴ്സിംഗ് ആണ്. തെരഞ്ഞെടുത്തത് കൃഷിയും. ചാലിയാര് പഞ്ചായത്തിലെ ഇടിവണ്ണയിലെ വടക്കേമുറിയില് ബിനു തോമസിന്റെ വീട്ടിലെത്തിയാല് പത്തേക്കറോളം വരുന്ന കൃഷിയിടത്തിലെ സമ്മിശ്ര കൃഷിയാണ് കാണാന് കഴിയുക. ഡിഗ്രി യെടുത്ത ശേഷം ബംഗളൂരു അപ്പോളോ നഴ്സിംഗ് സ്കൂളില് നിന്നു ജനറല് നഴ്സിംഗ് പൂര്ത്തിയാക്കി പെരിന്തല്മണ്ണ അല്ശിഫ ആശുപത്രിയില് ജോലിയും നോക്കി. പിന്നീടാണ് നഴ്സിംഗ് അല്ല, കൃഷിയാണ് തന്റെ പ്രവര്ത്തന മേഖലയെന്ന് ബിനു തോമസ് കണ്ടെത്തിയത്. തുടര്ന്നു 2011 മുതല് മുഴുവന് സമയവും കൃഷിയില് തന്നെയായി. ഒപ്പം ഇക്കണോമിക്സില് ബിഎ ബിരുദധാരിയായ ജേഷ്ഠസഹോദരന് ലെസ്ലി തോമസും ബിഎ ഇക്കണോമിക്സ്, പിജിഡിസിഎ.എന്നീ കോഴ്സുകള് പൂര്ത്തിയാക്കിയ അദ്ദേഹത്തിന്റെ ഭാര്യ ഗോള്ഡി ലെസ്ലിയും കൃഷിയിടത്തില് സദാസമയവുമുണ്ട്. 10 ഏക്കറോളം വരുന്ന ഇവരുടെ കൃഷിയിടത്തില് റബര്, കമുക്, തെങ്ങ്, വെറ്റില, തീറ്റ പുല്ല്, വിവിധയിനം ജാതി മരങ്ങള്, ഇരുപതിലേറെ ഇനങ്ങളിലുള്ള പ്ലാവുകള്, 10 ഇനങ്ങളോളം മാവുകള്, റന്പുട്ടാന്, മാംഗോസ്റ്റിന്, പപ്പായ, വിവിധയിനം പേരക്ക മരങ്ങള്, കുരുമുളക്, വിവിധയിനം വാഴകള് എല്ലാമുണ്ട്. കൂടാതെ 5000 ത്തിലേറെ കോഴികളുള്ള ഫാം, താറാവുകള്, കറവ പശുക്കള്, മുറ ഇനത്തില്പ്പെട്ട പോത്തുകള് തുടങ്ങിയവയും. വീട്ടിലേക്കാവശ്യമായ പച്ചക്കറികളും സ്വന്തമായി ഇവര് കൃഷി ചെയുന്നു. ഇവരുടെ കൃഷിയിടത്തില് നിന്നു ഒരു മാസം 1000 കെട്ട് വെറ്റിലയാണ് വിപണിയിലെത്തുന്നത്. സമ്മിശ്ര കൃഷിയായതിനാല് വിളകളുടെ വിലക്കുറവ് ബാധിക്കാറില്ലെന്നും ബിനു പറഞ്ഞു. പുലര്ച്ചെ അഞ്ചു മുതല് ബിനു തന്റെ ജോലി തുടങ്ങും. രാത്രി 10 വരെ ചില ദിവസങ്ങളില് നീളും. പശുവിനെ കുളിപ്പിക്കുന്നതും കറക്കുന്നതുമെല്ലാം ബിനുവാണ്. കൃഷിയില് മനസ് പൂര്ണമായി സമര്പ്പിച്ചാല് മണ്ണില് പൊന്നുവിളയുമെന്ന് ഇവരുടെ കൃഷിയിടത്തിലെത്തിയാല് ബോധ്യമാകും. പിതാവ് തോമസ് നാട്ടില് അറിയപ്പെടുന്ന കര്ഷകരില് ഒരാളായിരുന്നു. അദ്ദേഹത്തിന്റെ പാതയില് തന്നെയാണ് ലെസ്ലിയും ബിനുവും. ബിരുദങ്ങള് നേടി സര്ക്കാര് ജോലി എന്ന ലക്ഷ്യത്തില് യുവ സമൂഹം മനസുറപ്പിക്കുന്പോഴാണ് ബിരുദധാരികളായ മൂന്നു പേര് തങ്ങളുടെ കൃഷിയിടത്തില് നിന്നു സ്വന്തമായി വരുമാനം കണ്ടെത്തുന്നത്. മികച്ച കര്ഷകയായ ഗോള്ഡി മനോഹരമായ ഒരു പൂന്തോട്ടവും വീട്ടുമുറ്റത്ത് ഒരുക്കിയിട്ടുണ്ട്. ബിനുവിന്റെ ഭാര്യ സൗമ്യ കുവൈത്തില് നഴ്സാണ്. ഭര്ത്താവ് ജോലി ഉപേക്ഷിച്ച് കൃഷി തെരഞ്ഞെടുത്തപ്പോള് എല്ലാ പ്രോത്സാഹനവും നല്കി കൂടെ സൗമ്യയുമുണ്ടായിരുന്നു. ജോഫിന്, ഐറിന് എന്നിവരാണ് ബിനുവിന്റെ മക്കള്.